Twee broers sterf toe rowers op winkel toeslaan | Maroela Media
Twee broers sterf toe rowers op winkel toeslaan
Ses mans van Limpopo staan tereg op aanklagte van moord en gewapende roof nadat hulle glo twee broers doodgeskiet het tydens 'n rooftog by 'n winkel in Bochum.
Kol. Ronel Otto, woordvoerder van die polisie, het gesê die voorval het Donderdag omstreeks 21:30 by die Glenfenis-nedersetting gebeur. "George en Joseph Lebogo, albei in hul 70s, is op die toneel doodgeskiet. 'n Verdagte is in die been gewond en na 'n hospitaal geneem," het Otto gesê.
Die verdagtes het glo met 'n Toyota Hilux-bakkie wat aan George behoort het, gevlug. Die voertuig is later verlate in die nedersetting gevind. "Ná 'n grootskaalse soektog is vier van die verdagtes Vrydagoggend in hegtenis geneem. Die ander twee is oor die naweek vasgetrek," het Otto gesê.
Volgens Otto is daar ook op drie 9mm-vuurwapens beslag gelê waarvan die reeksnommers afgevyl is. "Die verdagtes word ook verbind met ander sake in die omgewing, soos veediefstal en huisbrake."